## La Generalitat inicia la reconstrucció de dos passarel·les de Torrent arrasades per la riuada amb una inversió de tres milions d’euros

*** Vicente Martínez Mus ha visitat Torrent per a supervisar els treballs de rehabilitació d’estes dos infraestructures
* Estes obres formen part del pla de recuperació de carreteres, ponts i passarel·les de titularitat municipal, que està executant la Generalitat
* La Conselleria de Medi Ambient, Infraestructures i Territori actuarà en 49 infraestructures de competència local en 25 municipis**

El conseller de Medi Ambient, Infraestructures i Territori, Vicente Martínez Mus, ha visitat les obres per a la recuperació de dos infraestructures essencials de Torrent, arrasades per les inundacions. La Generalitat destinarà tres milions d’euros a l’execució d’estos treballs, que ja han començat.

Martínez Mus s’ha traslladat este dijous a este municipi de l’Horta Sud, juntament amb l’alcaldessa de Torrent, Amparo Folgado, per a conéixer de primera mà l’estat d’estes dos passarel·les per a vianants i comprovar les labors de restauració iniciades.

Segons ha explicat el conseller, es tracta de la passarel·la d’accés al col·legi públic Juan XXIII de Torrent, que connecta el col·legi amb el barranc del Xenillet, “la reconstrucció de la qual és fonamental per a garantir l’accés segur dels estudiants i les seues famílies”. L’altra passarel·la connecta el polígon industrial Mas de Jutje amb el carrer de Sant Lluís Bertrán i el carrer Perellonet.

Martínez Mus ha assenyalat que la restitució de les dos passarel·les “és essencial per a facilitar la circulació de persones i ajudar el municipi a recuperar la normalitat després dels devastadors efectes de les inundacions”.

Amb esta inversió de tres milions d’euros, ha continuat el conseller, “la Generalitat reafirma el seu compromís amb la recuperació i el benestar d’esta localitat i de totes les poblacions afectades per la riuada”.

Així mateix, ha recordat que, de manera paral·lela, s’estan duent a terme  altres actuacions en infraestructures autonòmiques com ara la CV-33 i la CV-36, fonamentals per a Torrent, que, junt amb les passarel·les, sumen una inversió de més de 33 milions.

**Pla de recuperació**

Les obres de Torrent formen part del pla de recuperació de carreteres, ponts i passarel·les de titularitat municipal acordat entre la Generalitat i el Ministeri de Transports i Mobilitat Sostenible.

Segons este acord, a la Generalitat correspon la rehabilitació de 49 infraestructures de 25 municipis: Albal, Alcàsser, Aldaia, Bugarra, Calles, Cheste, Chera, Chiva, Gestalgar, Godelleta, Loriguilla, Macastre, Massanassa Montserrat, Pedralba, Picassent, Requena, Siete Aguas, Sinarcas, Sot de Chera i Torrent.

En els municipis d’Algemesí, Beniparrell, Buñol i Catarroja, part de les obres les farà l’Administració autonòmica i part per l’estatal, assumint així competències en determinades reconstruccions.

Martínez Mus ha destacat el compromís del Consell a “impulsar la planificació i execució d’estes actuacions des del primer moment” i, amb este objectiu, s’han disposat equips per a col·laborar de manera “immediata” en la reconstrucció d’estructures afectades.

“Estem compromesos amb la recuperació de la normalitat en totes les localitats que han patit les conseqüències de les inundacions. La rehabilitació d’estes infraestructures locals és una prioritat per a la Generalitat”, ha afirmat.

Fecha: 05/12/2024